En 27-årig mandlig bilist skabte i nat en del dramatik på E45 mellem Sæby og Frederikshavn. To politipatruljer fra Nordjyllands Politi forsøgte ved 01-tiden at stoppe manden, der kørte i nordlig retning på motorvejen i en bil, der var stjålet i Sønderjylland. Men det udviklede sig i en noget anden retning, end betjentene havde forestillet sig, for bilisten lod sig ikke sådan lige standse. - Vi lagde sømmåtter ud for at stoppe ham, men dem undveg han, forklarer vagtchef ved Nordjyllands Politi Henrik Beck. En anden tilfældig bilist kørte derimod hen over sømmåtterne, hvilket resulterede i fire ødelagte dæk, som politiet nu må erstatte. Den ene af de to patruljevogne forsøgte på et tidspunkt at køre venstre om den 27-årige bilist, men bilisten trak bevidst til venstre og kørte derved ind i politibilen. - Det skete med cirka 50 kilometer i timen, og ingen kom til skade, men den stjålne bil punkterede på venstre forhjul og blev endelig standset, siger Henrik Beck. Betjentene fik anholdt den 27-årige mand, der er uden fast bopæl. Der blev taget en blodprøve på manden, da han mistænkes for at være påvirket af euforiserende stoffer. Efter endt afhøring blev manden løsladt, men der venter et retsligt efterspil. Henrik Beck oplyser, at ingen personer kom til skade i forbindelse med biljagten og anholdelsen.
27-årig mand påkørte med vilje en politipatrulje efter dramatisk biljagt på motorvejen.